CELEX: 32012R0028
Language: et
Date: 2012-01-11 00:00:00
Title: Komisjoni määrus (EL) nr 28/2012, 11. jaanuar 2012 , millega kehtestatakse sertifitseerimisnõuded teatavate liittoodete importimiseks liitu ja transiidiks läbi liidu ning muudetakse otsust 2007/275/EÜ ja määrust (EÜ) nr 1162/2009  EMPs kohaldatav tekst

14.1.2012   
            
            
               ET
            
            
               Euroopa Liidu Teataja
            
            
               L 12/1
            
         KOMISJONI MÄÄRUS (EL) nr 28/2012,
   11. jaanuar 2012,
   millega kehtestatakse sertifitseerimisnõuded teatavate liittoodete importimiseks liitu ja transiidiks läbi liidu ning muudetakse otsust 2007/275/EÜ ja määrust (EÜ) nr 1162/2009
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 3 lõiget 5,
   võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (2) eriti selle artikli 8 lõiget 5,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (3) eriti selle artikli 9 esimest lõiku,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (4) eriti selle artikli 16 esimest lõiku,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (5) eriti selle artikli 48 lõiget 1 ja artikli 63 lõike 1 esimest lõiku,
   ning arvestades järgmist:
   
               (1)
            
            
               Direktiivis 97/78/EÜ on sätestatud, et kolmandatest riikidest liitu toodud toodete veterinaarkontrolli teostavad liikmesriigid vastavalt kõnealusele direktiivile ja määrusele (EÜ) nr 882/2004.
            
         
               (2)
            
            
               Määrusega (EÜ) nr 882/2004 on kehtestatud ametlike kontrollitoimingute üldnõuded, et kontrollida eelkõige selliste eeskirjade täitmist, mille eesmärk on inimestele ja loomadele otseselt või keskkonna kaudu avalduvaid riske ära hoida ja kõrvaldada või vähendada need vastuvõetava tasemeni.
            
         
               (3)
            
            
               Direktiivis 2002/99/EÜ on sätestatud loomatervishoiu üldeeskirjad, mis hõlmavad loomsete saaduste ja nendest saadud, inimtoiduks ettenähtud toodete tootmise, töötlemise ja turustamise kõiki etappe liidu piires ning kõnealuste saaduste ja toodete toomist liitu kolmandatest riikidest.
            
         
               (4)
            
            
               Määruses (EÜ) nr 853/2004 on toidukäitlejate jaoks kehtestatud loomset päritolu toidu hügieeni erieeskirjad. Selle määruse artikli 6 lõikes 4 on sätestatud, et toidukäitlejad, kes impordivad toitu, mis sisaldab nii taimset päritolu tooteid kui ka loomset päritolu töödeldud tooteid (liittooteid), tagavad, et sellises toidus sisalduvad loomset päritolu töödeldud tooted täidavad teatavaid kõnealuses artiklis sätestatud terviseohutuse nõudeid. Lisaks peavad toidukäitlejad vastavalt määrusele (EÜ) nr 853/2004 suutma tõendada, et see nii on (näiteks vastava dokumentatsiooni või sertifitseerimise abil).
            
         
               (5)
            
            
               Määrust (EÜ) nr 853/2004 kohaldatakse alates 1. jaanuarist 2006. Kuid mitmete meetmete kohene kohaldama hakkamine sel kuupäeval oleks teatavatel juhtudel tekitanud praktilist laadi probleeme.
            
         
               (6)
            
            
               Seetõttu tehti teatavaid liittooteid sisaldavaid toiduaineid importivate toidukäitlejate suhtes erand määruse (EÜ) nr 853/2004 artikli 6 lõikest 4, vabastades nad komisjoni määrusega (EÜ) nr 2076/2005 (6) selles artiklis sätestatud kohustusest.
            
         
               (7)
            
            
               Määrus (EÜ) nr 2076/2005 tunnistati kehtetuks ja asendati komisjoni 30. novembri 2009. aasta määrusega (EÜ) nr 1162/2009, millega nähakse ette üleminekumeetmed Euroopa Parlamendi ja nõukogu määruste (EÜ) nr 853/2004, (EÜ) nr 854/2004 ja (EÜ) nr 882/2004 rakendamiseks (7). Määruses (EÜ) nr 1162/2009 on sätestatud sama erand määruse (EÜ) nr 853/2004 artikli 6 lõikest 4, nagu oli sätestatud määruses (EÜ) nr 2076/2005.
            
         
               (8)
            
            
               Lisaks on määrusega (EÜ) nr 1162/2009 ette nähtud, et liittoodete import peab vastama liidu ühtlustatud eeskirjadele, kui need on olemas, ning muudel juhtudel liikmesriikides rakendatavatele eeskirjadele.
            
         
               (9)
            
            
               Määrust (EÜ) nr 1162/2009 kohaldatakse kuni 31. detsembrini 2013.
            
         
               (10)
            
            
               Komisjoni 17. aprilli 2007. aasta otsuses 2007/275/EÜ, milles käsitletakse nõukogu direktiivide 91/496/EMÜ ja 97/78/EÜ alusel piiripunktides kontrollitavate loomade ja toodete loetelusid, (8) on loetletud teatavad liittooted, mille suhtes tuleb liitu importimisel kohaldada veterinaarkontrolli. Selle otsuse järgi kohaldatakse veterinaarkontrolli selliste liittoodete puhul, mis sisaldavad töödeldud lihatooteid, mille koostisest vähemalt poole moodustab mis tahes töödeldud loomne toode, v.a töödeldud lihatoode, ning mis ei sisalda töödeldud lihatoodet ja mille koostisest vähem kui poole moodustab töödeldud piimatoode, kui lõpptoode ei vasta teatavatele otsuses 2007/275/EÜ sätestatud nõuetele.
            
         
               (11)
            
            
               Lisaks näeb otsus 2007/275/EÜ ette teatavad sertifitseerimisnõuded liittoodetele, mille suhtes kohaldatakse veterinaarkontrolli. Otsuses on sätestatud, et töödeldud lihatoodet sisaldavate liittoodete liitu toomisel peab olema toodetega kaasas asjaomane liidu õigusaktidega ettenähtud lihatoodete sertifikaat. Kui liitu tuuakse töödeldud piimatoodet sisaldavaid liittooteid, mille suhtes kohaldatakse veterinaarkontrolli, peab toodetega olema kaasas asjaomane liidu õigusaktidega ettenähtud sertifikaat. Liittoodetele, mis sisaldavad üksnes loomseid töödeldud kala- või munatooteid ja mille suhtes kohaldatakse veterinaarkontrolli, peab liitu toomisel olema lisatud asjakohane liidu õigusaktidega ettenähtud sertifikaat või äridokument, kui sellist sertifikaati ei ole nõutud.
            
         
               (12)
            
            
               Liittoodetega, mille suhtes kohaldatakse otsuse 2007/275/EÜ alusel veterinaarkontrolli, kaasneb juba loomuldasa suurem terviserisk. Võimaliku terviseriski tase sõltub sellest, millist loomset toodet on liittootes kasutatud, kui suur on selle sisaldus liittootes, kuidas seda on töödeldud ja milline on liittoote säilimisaeg.
            
         
               (13)
            
            
               Sellepärast oleks otstarbekas kohaldada määrusega (EÜ) nr 853/2004 kehtestatud terviseohutuse nõudeid liittoodete suhtes juba enne määruses (EÜ) nr 1162/2009 sätestatud erandi aegumist.
            
         
               (14)
            
            
               Eeskätt tuleks käesoleva määrusega ette näha sertifitseerimine tagamaks määruses (EÜ) nr 853/2004 sätestatud terviseohutuse nõuete täitmine selliste liittoodete importimisel, mis sisaldavad töödeldud lihatooteid, mille koostisest vähemalt poole moodustab piimatoode või töödeldud kala- või munatoode ja mille koostisest vähem kui poole moodustab töödeldud piimatoode, kui lõpptoode ei ole ümbritseval temperatuuril pika säilimisajaga või ei ole valmistamise käigus täielikult läbi keedetud või kuumtöödeldud, nii et kogu tooraine on denatureerunud.
            
         
               (15)
            
            
               Seetõttu ei tuleks määrusega (EÜ) nr 1162/2009 kehtestatud erandit nende liittoodete suhtes enam kohaldada.
            
         
               (16)
            
            
               Nimetatud liittooteid käsitlevad loomatervishoiunõuded on juba sätestatud liidu õigusaktides ja nende nõuete kohaselt tohib kõnealuseid liittooteid importida vaid heakskiidetud kolmandatest riikidest.
            
         
               (17)
            
            
               Käesoleva määrusega tuleb ette näha näidisveterinaarsertifikaat, millega tõendatakse, et liitu imporditud liittooted vastavad asjaomastele terviseohutuse ja loomatervishoiu nõuetele. Seetõttu ei saa nende liittoodete suhtes enam kohaldada otsuses 2007/275/EÜ sätestatud sertifitseerimisnõudeid.
            
         
               (18)
            
            
               Otsuses 2007/275/EÜ sätestatud sertifitseerimisnõudeid tuleks aga jätkuvalt kohaldada teiste liittoodete suhtes, mille koostisest vähemalt poole moodustab loomne toode, v.a töödeldud piima-, kala- või munatoode. Siiski tuleks liidu õigusaktide lihtsustamise ja selguse huvides lisada need sertifitseerimisnõuded käesolevasse määrusesse, et liittoodete sertifikaatidele kehtivad üldnõuded sisalduksid ühes õigusaktis.
            
         
               (19)
            
            
               Seepärast tuleks otsust 2007/275/EÜ ja määrust (EÜ) nr 1162/2009 vastavalt muuta.
            
         
               (20)
            
            
               Loomatervishoiuga seotud põhjustel tuleks kehtestada sertifikaat ja eritingimused transiidiks läbi liidu. Neid tingimusi tuleks kohaldada vaid liittoodete suhtes, mis sisaldavad töödeldud lihatooteid või töödeldud piimatooteid.
            
         
               (21)
            
            
               Kaliningradi geograafilise asendi tõttu tuleks sätestada erinõuded, mis puudutavad ainult Lätit, Leedut ja Poolat, saadetistele, mille transiit Venemaale ja Venemaalt toimub liidu kaudu.
            
         
               (22)
            
            
               Et hoida ära asjatuid kaubandushäireid, tuleks üleminekuperioodil lubada kasutada enne käesoleva määruse kohaldamise kuupäeva otsuse 2007/275/EÜ kohaselt väljastatud sertifikaate.
            
         
               (23)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Sisu
   Käesolevas määruses sätestatakse teatavate kolmandatest riikidest liitu toodavate liittoodete saadetiste sertifitseerimisnõuded.
   Artikkel 2
   Mõisted
   Määruses kasutatakse otsuse 2007/275/EÜ artiklis 2 esitatud mõisteid.
   Artikkel 3
   Teatavate liittoodete importimine
   1.   Allpool nimetatud liittoodete toomisel liitu peavad saadetised pärinema kolmandast riigist või selle osast, kust on lubatud tuua liitu nendes liittoodetes sisalduvate loomsete toodete saadetisi, ning kõnealuste liittoodete valmistamisel kasutatavad loomsed tooted peavad pärinema määruse (EÜ) nro853/2004 artikli 6 lõike 1 punkti b kohastest ettevõtetest:
   
               a)
            
            
               liittooted, mis sisaldavad töödeldud lihatoodet, nagu on nimetatud otsuse 2007/275/EÜ artikli 4 punktis a;
            
         
               b)
            
            
               liittooted, mis sisaldavad töödeldud piimatoodet ja mis on hõlmatud otsuse 2007/275/EÜ artikli 4 punktidega b ja c;
            
         
               c)
            
            
               liittooted, mille koostisest vähemalt poole moodustab töödeldud liha- või munatoode ja mis on hõlmatud otsuse 2007/275/EÜ artikli 4 punktiga b.
            
         2.   Lõikes 1 osutatud liittoodete saadetistega peab olema kaasas I lisas esitatud näidisele vastav veterinaarsertifikaat ja need saadetised peavad vastama sertifikaadis märgitud tingimustele.
   3.   Selliste liittoodete saadetised, mille koostisest vähemalt poole moodustab loomne toode, v.a lõikes 1 osutatud toode, peavad pärinema kolmandast riigist või selle osast, kust on lubatud tuua liitu kõnealustes liittoodetes sisalduvate loomsete toodete saadetisi, ja nendele saadetistele peab liitu toomisel olema lisatud asjakohane sertifikaat, mis on liidu õigusaktidega selliste loomsete toodete jaoks ette nähtud, või äridokument, kui sellist sertifikaati ei ole nõutud.
   Artikkel 4
   Teatavate liittoodete transiit ja ladustamine
   Artikli 3 lõike 1 punktides a ja b osutatud liittoodete saadetisi, mis ei ole ette nähtud impordiks liitu, vaid on suunatud kolmandasse riiki otsetransiidina või pärast liidus ladustamist kooskõlas nõukogu direktiivi 97/78/EÜ artiklitega 11, 12 või 13, lubatakse liitu tuua üksnes juhul, kui saadetised vastavad järgmistele tingimustele:
   
               a)
            
            
               saadetised pärinevad kolmandast riigist või selle osast, millest on lubatud tuua liitu kõnealustes liittoodetes sisalduvate loomsete toodete saadetisi, ning seejuures on täidetud asjaomaste loomsete toodete töötlemise tingimused, nagu on ette nähtud komisjoni otsusega 2007/777/EÜ (9) ja komisjoni määrusega (EL) nr 605/2010 (10);
            
         
               b)
            
            
               saadetistega on kaasas II lisas sätestatud näidise kohaselt koostatud veterinaarsertifikaat;
            
         
               c)
            
            
               saadetised vastavad asjaomastes liittoodetes sisalduvate loomsete toodete liitu importimisel kehtivatele loomatervishoiu erinõuetele, nagu on märgitud punktis b osutatud näidissertifikaadil esitatud loomade terviseohutuse kinnituses;
            
         
               d)
            
            
               saadetised on tunnistatud transiidiks, sealhulgas vajaduse korral ladustamiseks, vastuvõetavaks komisjoni määruse (EÜ) nr 136/2004 (11) artikli 2 lõikes 1 osutatud ühises veterinaariaalases sisenemisdokumendis, millele on alla kirjutanud liitu sisenemise piiripunkti ametlik veterinaararst.
            
         Artikkel 5
   Venemaalt pärit ja sinna suunduvate saadetiste transiidi suhtes tehtav erand
   1.   Erandina artiklist 4 on lubatud Venemaalt pärit ja sinna suunduvate artiklis 3 osutatud liittoodete saadetiste maantee- ja raudteetransiit läbi liidu komisjoni otsuses 2009/821/EÜ (12) loetletud Läti, Leedu ja Poola määratud piiripunktide kaudu kas otse või läbi kolmanda riigi, kui on täidetud järgmised tingimused:
   
               a)
            
            
               pädeva asutuse veterinaarteenistus on liitu sisenemise piiripunktis pannud saadetisele seerianumbriga plommi;
            
         
               b)
            
            
               saadetisega kaasas olevate ja direktiivi 97/78/EÜ artiklis 7 osutatud dokumentide igale lehele on liitu sisenemise piiripunkti pädeva asutuse ametlik veterinaararst pannud templi „AINULT TRANSIIDIKS LÄBI ELi VENEMAALE”;
            
         
               c)
            
            
               järgitud on direktiivi 97/78/EÜ artiklis 11 sätestatud menetlusnõudeid;
            
         
               d)
            
            
               liitu sisenemise piiripunkti ametlik veterinaararst on ühises veterinaariaalases sisenemisdokumendis tõendanud, et kaubasaadetis on transiidiks vastuvõetav.
            
         2.   Selliste saadetiste mahalaadimine või ladustamine, nagu määratletud direktiivi 97/78/EÜ artikli 12 lõikes 4 või artiklis 13, ei ole liidu territooriumil lubatud.
   3.   Pädev asutus kontrollib korrapäraselt liidu territooriumilt välja viidavate saadetiste arvu ja toodete koguse vastavust liitu sisenevate saadetiste arvule ja toodete kogusele.
   Artikkel 6
   Otsuse 2007/275/EÜ muutmine
   Otsuse 2007/275/EÜ artikkel 5 jäetakse välja.
   Artikkel 7
   Määruse (EÜ) nr 1162/2009 muutmine
   Määruse (EÜ) nr 1162/2009 artikli 3 lõike 2 esimene lõik asendatakse järgmisega:
   
      „2.   Erandina määruse (EÜ) nr 853/2004 artikli 6 lõikest 4 vabastatakse kõnealuses artiklis sätestatud kohustusest toidukäitlejad, kes impordivad toiduaineid, mis sisaldavad nii taimseid kui ka töödeldud loomseid tooteid, v.a määruse (EL) nr 28/2012 (13) artikli 3 lõikes 1 nimetatud tooted.
   
   Artikkel 8
   Üleminekusätted
   Üleminekuperioodil kuni 30. septembrini 2012 võib jätkuvalt liitu tuua liittoodete saadetisi, mille veterinaarsertifikaadid on väljastatud kooskõlas otsuse 2007/275/EÜ artikliga 5 enne 1. märtsi 2012.
   Artikkel 9
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Määrust kohaldatakse alates 1. märtsist 2012.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. jaanuar 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 24, 30.1.1998, lk 9.
   
      (2)  ELT L 18, 23.1.2003, lk 11.
   
      (3)  ELT L 139, 30.4.2004, lk 55.
   
      (4)  ELT L 139, 30.4.2004, lk 206.
   
      (5)  ELT L 165, 30.4.2004, lk 1.
   
      (6)  ELT L 338, 22.12.2005, lk 83.
   
      (7)  ELT L 314, 1.12.2009, lk 10.
   
      (8)  ELT L 116, 4.5.2007, lk 9.
   
      (9)  ELT L 312, 30.11.2007, lk 49.
   
      (10)  ELT L 175, 10.7.2010, lk 1.
   
      (11)  ELT L 21, 28.1.2004, lk 11.
   
      (12)  ELT L 296, 12.11.2009, lk 1.
   
      (13)  ELT L 12, 14.1.2012, lk 1.”
   
      I LISA
      
         Veterinaarsertifikaadi näidis inimtoiduks ette nähtud liittoodete impordiks Euroopa Liitu
      
      
         
      
         
      
         
      
         
      
         
      
         
   
   
      II LISA
      
         Veterinaarsertifikaadi näidis inimtoiduks ette nähtud liittoodete transiidiks läbi Euroopa Liidu või ladustamiseks liidus